Pan fo llwyddiant yn dibynnu ar agwedd a dim ond ychydig eiliadau o waith - walesonline Administrator - Wales Online
Pan fo llwyddiant yn dibynnu ar agwedd a dim ond ychydig eiliadau o waith
Fedrech chi ddim dweud y gwahaniaeth efo'r llygad; roedd yr arafa' a'r cyflyma' i'w gweld yn union yr un peth.
Fedrech chi ddim dweud y gwahaniaeth efo'r llygad; roedd yr arafa' a'r cyflyma' i'w gweld yn union yr un peth. Dyna pa mor agos ydi hi ar frig y byd rasio motobeics.
Dros y Sul, tra oedd Button yn cael buddugoliaeth ryfeddol yng Ngrand Prix'r ceir yng Nghanada, roedd beicwyr gorau'r byd yn chwyrlïo o amgylch Silverstone.
Y sn oedd yn eich taro chi gyntaf... sgrech yn troi'n rhu ac yn ôl yn sgrech... a'r beiciau 800cc yn mynd o 0 i 60 mewn ychydig tros ddwy eiliad ac yn cyrraedd yn agos at 200 milltir yr awr.
Dim ond rhannau bach o eiliad oedd ynddi wrth iddyn nhw ogwyddo i un ochr a'r llall o amgylch y troadau, fel petaen nhw mewn math o ddawns.
O'r balconi, wrth edrych arnyn nhw, doedd dim posib i leygwr weld y gwahaniaeth rhwng gyrru un a'r llall ond roedd rhywbeth yn golygu fod un lygedyn yn gyflymach.
Yn y meddwl y mae'r gwahaniaeth, meddai'r gwybodusion, a dyna sydd bellach yn wir am bob math o chwaraeon ar y lefel ucha', mae llwyddiant yn dibynnu ar agwedd ac ar ychydig eiliadau o waith.
Mi fydd ystadegau gêm rygbi neu gêm bêl-droed yn dangos mai dim ond llond llaw o weithiau y bydd rhai o'r chwaraewyr gorau hyd yn oed yn cyffwrdd y bêl neu daclo. Fel y gyrwyr motobeic ar dro, yr hyn sy'n bwysig ydi eu perfformiad ar yr ychydig achlysuron hynny.
Weithiau, roedd rhai o'r gyrwyr yn methu a'r sgriniau mawr o amgylch y cwrs yn Swydd Northampton yn eu dangos nhw'n sgrialu ar eu cefnau neu eu hochrau oddi ar y trac a'u beiciau'n mynd o'u blaenau. Yn rhyfeddol, doedd neb yn cael eu brifo'n ddrwg.
Ond, yn wahanol i yrru beic ar ffordd gyffredin, doedd dim waliau, na pholion na cheir iddyn nhw fynd yn eu herbyn. A dyna sylweddoli; nid dod oddi ar feic sy'n lladd ond taro'n erbyn rhywbeth arall.
Mae'r beiciau yma – yn Suzukis, Ducatis a Yamahas – yn costio tua £1m yr un, medden nhw. Arnyn nhw y bydd y cwmnïau'n arbrofi gydag offer a thechnegau newydd a'r rheiny, os byddan nhw'n llwyddiannus, yn treiddio at feiciau'r ffordd fawr yn y diwedd.
Roedd yna dîm o ddwsinau o bobol efo pob beic, yn beirianwyr, yn arbenigwyr cyfrifiadurol, yn staff cyhoeddusrwydd, yn adeiladwyr, yn staff cegin ac yn yrwyr lorïau anferth. Rhai o'r rheiny wedyn, yn agor eu hochrau i greu neuaddau a stafelloedd lletygarwch.
Bob ychydig ddyddiau, mae'r holl beth yn cael ei dynnu i lawr, ei gario filoedd o filltiroedd, a'i godi yn rhywle arall.
Mae cwmnïau mawr o bob math yn cael eu tamaid bach o'r sylw trwy noddi, a'r rheiny'n dod â'u capiau a'u crysau-T a'u merched coesog efo nhw. Busnes dynion ydi hwn yn benna'.
O'r standiau anferth sy'n cael eu codi'n bwrpasol, i'r miloedd o bobol sy'n stiwardiaid ac yn drefnwyr ac yn staff diogelwch ar y dydd, mae un diwrnod o rasio yn rhywle fel Silvetstone yn costio miliynau o bunnoedd.
Hyd yn oed ar ddiwrnod y "prelims", y rowndiau i ddethol pwy sy'n cael cychwyn gynta', roedd yna filoedd o bobol yn talu ffortiwn i ddod i mewn i'w gweld. Yn eu dillad beiciau, efo'u bathodynnau a'u baneri'n cefnogi hoff yrwyr a hoff feics.
Dyna'r peth arall sy'n gyffredin rhwng yr holl brif chwaraeon erbyn hyn. Maen nhw'n ymwneud ag arian yn fwy na dim byd arall.
Ac, o weld cyflogau chwaraewyr pêl-droed, neu'r rhesi o lorïau anferth a'r beiciau gloyw yn Silverstone mae'n amlwg nad oes yna ddim byd tebyg i argyfwng ariannol os ydach chi yn y lle iawn.